Benzinnel gyújtották fel a kórházi beteget Albániában, több halott – videó
Felgyújtott egy beteget a tiranai amerikai kórház művesekezelő (dialízis) kórtermében egy albán férfi, a keletkező tűzben három ember halt meg, köztük az elkövető is. A támadás kiszemelt áldozatának életéért még küzdenek az orvosok - közölte szerdán a helyi sajtó.
Az 57 éves elkövető úgy sétált be a kórterembe, mintha maga is egy kezelésre érkező beteg lenne. Az egyik ágynál készülődve kivett a táskájából egy flakon benzint, odament egy másik beteghez, lelocsolta őt, majd felgyújtotta.

A kórteremben dolgozó ápoló és a benzinnel lelocsolt beteg is azonnal észrevette, mi történik, de már nem tudták megakadályozni, hogy az elkövető gyufát gyújtson.

Az egész kórtermet egy pillanat alatt elborító tűzben két további beteg is életét vesztette, mindketten 55 évesek voltak.

A támadó célpontja egy 38 éves férfi volt, akit sajtóértesülések szerint D. Saracinak hívnak. Az orvosok még küzdenek a válságos állapotban lévő Saraci életének megmentéséért.

Az elkövető pontos indítéka nem ismert, de a híradások szerint a két férfi előző nap összeveszett. A támadó, Ljefter Cenaj tudta, hogy a 38 éves férfi minden nap dialízisre jár a kórházba.
Nagyvilág